
A NEHÉZVEGYIPARI KUTATÓ INTÉZET TÖRTÉNETE DIÓHÉJBAN 


A NEVIKI történetét vázlatosan bemutató sorozatunk előző két részében eljutottunk az 
1970-es évekig. A változásokban, átalakulásokban, eredményekben és kudarcokban gazdag 
1950-es évek után az Intézet új kutatási profilt talált magának, több korábbi sikeres téma 
megtartása mellett. Az egyre eredményesebb magyar mezőgazgazdaság további fejlődéséhez 
korszerű agrokemikáliákra volt szükség. Az 1960-as évektől ezek kutatása, fejlesztése és 
gyártása lett a NEVIKI fő profilja. Az 1960-as évek a kutatási eredmények realizálása, a magyar 
vegyipar és mezőgazdaság számára hajtott haszon tekintetében történelme legsikeresebb 
időszaka volt. Az ekkor végzett kutatások zöme azonban az un. reprodukciós, követő 
kutatásokat képviselte, amelyek csak konzerválták a lemaradást a világszínvonalhoz képest, 
így hosszú távon fenntarthatatlanok voltak. Ezért a "70-es évektől az un. originális kutatási 
stratégia meghonosítása volt a cél, amelynek bármilyen piacon eladható, teljesen új 
termékeket kellett eredményeznie. Az 1980-as évek közepére ez az átállás lényegében meg is 
történt és jelentkeztek már az első eredmények, de a rendszerváltással bekövetkezett 
gyökeres változások mégis az Intézet felszámolásához vezettek. 


1970-1990. 


Stratégiaváltás, dinamikus fejlődés 


A NEVIKI vázlatos történetét bemutató sorozatunk 2. részében részletesen tárgyaltuk az 1970-es 
évek előtt követett növényvédőszer-kutatási stratégiát, melynek a lényege abban áll, hogy a már 
mások által - jellemzően fejlett nyugati vállalatok által — feltalált, kifejlesztett és gyártott 
termékeket reprodukálták hazai körülmények között, ezzel egyúttal konzerválva lemaradásunkat 
is a fejlett világtól. Ez a kutatási stratégia nagyon eredményesnek és hasznosnak bizonyult a 
"60-as évek során, hiszen egy bizonyos szintű, gyors felzárkózást eredményezett, óriási 
volumennövekedés mellett. A fenti kutatási stratégia sok iparjogvédelmi, szabadalmi kérdést is 
felvetett és mivel Magyarország igyekezett közeledni a nyugathoz, ez sokszor hátráltató tényező 
volt. 


A fenti megfontolások alapján született meg a Minisztertanács 1972. évi 1012/1972. sz. 
határozata az országos kutatási főirányokról és tárcaszintű kutatási célprogramokról. A 
biológiailag aktív vegyületek kutatását — amelyhez a NEVIKI növényvédőszer-kutatása is 
tartozott — az országos kutatási főirányba sorolták. A cél az volt, hogy a magyar kutatás és 


vegyipar képes legyen exportképes, eredeti (originális) készítmények kifejlesztésére és 
gyártására. E cél eléréséhez egy komplex, kutató-vizsgáló vertikum kiépítése vált szükségessé a 
NEVIKI-ben az 1973-1979-es esztendőkben. Egy új korszakhoz és feladatokhoz egy új igazgató 
kinevezésére is sor került Szántó András személyében, aki 1972-1988. között vezette az 
Intézetet. 


A Minisztertanács 3419/1980. sz. határozatával 1981-től tíz évre szóló Gyógyszer-, 
Növényvédőszer-, Intermedier-gyártás Központi Fejlesztési Programot hagyott jóvá, amely újabb 
lökést adott a NEVIKI növényvédőszer-kutatási infrastruktúrájának továbbfejlesztéséhez és az 
országos növényvédőszer innovációs lánc kiépítéséhez. 


A növényvédőszerek (peszticidek), mint speciális termékek 


A növényvédőszerek, előállításuk módja nagyon sok hasonlóságot mutat a gyógyszerekkel. 
Mindegyik biológiailag aktív anyag, élőlények széles körére hatnak — köztük az emberre is — 
előállításukhoz speciális kutatási és termelési kultúra szükséges, sok hasonló vagy közös szintézis 
utat és intermediert használnak, több lépésből álló szakaszos technológiával gyártják, a termék 
feltalálástól a piaci bevezetésig nagyon hosszú idő telik el. Nem véletlen, hogy az idők folyamán 
nagyon sok gyógyszergyár elkezdett növényvédőszert is előállítani. 


A növényvédőszeripar a vegyiparon belül egy speciális terület. A növényvédőszerek általában 
nagy egyedi értékűek, fajlagos energia igényük kicsi, magas a szellemi értéktartalmuk, 
kutatás-fejlesztés igényesek, előállításuk magasan kvalifikált kutató és termelő tevékenységet 
igényel, sok különböző területen dolgozó szakember - vegyész, biológus, toxikológus, 
biokémikus, mezőgazdász — összefogását igénylik. 


Az 1980-as évek végén nyugaton egy új, originális vegyület termékfejlesztési költsége 80-100 
millió USD volt, a mezőgazdasági gyakorlatba való bevezetéséig 8-10 évi kutató-fejlesztő munka 
kellett. A magas költségek és hosszú átfutási idő a fejlesztés centralizálását teszi szükségessé, a 
teljes innovációs lánc általában egy szervezeti egységen belül valósul meg. Erre csak a 
legnagyobb nemzetközi monopóliumok voltak képesek, 1986-ban a világ növényvédőszer 
forgalmának 75 9-át tizenegy nyugati cég adta. 


A növényvédőszerek használatának van egy etikai, szélesebb társadalmi vonatkozása is. Ha 
jobban belegondolunk, ezek az anyagok mindannyiunkat érintenek valamilyen formában az 
élelmiszereken, vagy a közelebbi-távolabbi környezetre kifejtett hatásukon keresztül. Nem 
véletlen, hogy széleskörű használatukat követően hamarosan a kritikák kereszttűzébe kerültek 
(amiről már tettünk is említést) és a viták a mai napig is tartanak. Gondoljunk csak a Glifozát 
gyomirtószer, vagy a neonikotinoidok beporzást végző hasznos szervezetekre gyakorolt hatása 
körüli vitákra, amelyek az Európai Unió legmagasabb fórumain zajlanak. 


Ezeknek az anyagoknak még harcászati jelentőségük is van. Az 1960-as évek indokínai 
háborújában azonos, vagy nagyon hasonló anyagokat használtak defoliánsként lombtalanításra 


(Agent Orange/Rainbow Herbicides), mint a mezőgazdaság, de a szerves foszforsavészter típusú 
rovarölőszerek, mint idegmérgek (acetilkolin-észteráz gátlók) is a harcigázok rokonai. (A 
hadászati érdeklődés intenzitásának érzékeltetésére hadd jegyezzem meg, hogy e sorok írójának 
birtokában is van egy levél, amelyben az USA Védelmi Minisztériumának információ elemzéssel 
foglalkozó központja szeparátumot kér egy megjelent publikációról). 


A magyar növényvédőszeripar helyzete, fejlesztési elképzelések 


Míg 1977-ben a világ vegyiparán belül a növényvédőszer gyártás részaránya 1-1,5 96 volt, addig 
hazánkban ez az arány 4 96. Ennek ellenére a hazai gyártás az igényeknek csak a 75 96-át tudta 
kielégíteni, az export pedig csak egyharmada volt a szükségessé váló importnak. A magyar 
növényvédőszer-ipar együttvéve a világon a 24. helyet foglalta el (1986). Az elképzelés és a cél 
az volt, hogy bizonyos fejlesztésekkel és a meglévő kapacitások racionális felhasználásával a 20. 
hely elérhető legyen. Az export kilátások mind nyugati, mind keleti viszonylatban kedvezőek 
voltak. A KGST országokkal kötött agrokémiai egyezmények biztosították a felvevő piacot és a 
hatóanyag előállítás méretnövekedése a gazdaságosságot jelentősen javította. 


Magyarországon a növényvédőszer termelés 95 9-át 3 gyógyszergyár és 4 vegyipari vállalat 
adta. Több gyógyszergyárban és vegyipari vállalatnál volt valamilyen szintű, speciális területet 
kiszolgáló növényvédőszer kutató-fejlesztő tevékenység, de a teljes növényvédőszer innovációs 
lánc létrehozására és működtetésére egyik sem volt képes. Mivel a hosszútávú cél az originális 
termékfejlesztés volt, a NEVIKI-ben kívánták létrehozni az innovációs lánc teljes kutató-fejlesztő 
(KrF) vertikumát. 


A komplex növényvédőszer kutató-vizsgáló vertikum kiépítése a NEVIKI-ben 


A vertikum kiépítésének természetesen anyagi és személyi feltételei voltak. A Nehézipari 
Minisztériumon kívül az Országos Műszaki Fejlesztési Bizottság is beszállt a finanszírozásba. A 
NEVIKI-ben egy teljesen új kutatási kultúrát kellet meghonosítani, amely lehetővé tette az 
egymástól egyébként távoli tudományterületek hatékony együttműködését egy közös cél 
érdekében. 


Szintézis és preparatív kémia 


A növényvédőszer Ki-F vertikum egymásra épülő elemekből áll. A folyamat preparatív, 
szerveskémiai kutatásokkal kezdődik, melynek során még eddig senki által fel nem fedezett 
kémiai szerkezetű molekulák szintézise történik. Ehhez előzetesen a szakirodalom és a 
szabadalmi helyzet alapos tanulmányozása és ismerete szükséges, alapkutatási szintű 
szerveskémiai laboratóriumi háttérrel. A kémiai szerkezet és a biológiai hatás közötti 
összefüggések alapján valószínűsíthető, legnagyobb sikerrel kecsegtető molekulák kerülnek 
szintetizálásra. 


Analitikai Vizsgáló Bázis 


A szintetizált vegyületek pontos szerkezetét az analitikai bázis határozza meg, jellemzően 
bonyolult műszeres vizsgálatok keretében. Az analitika további feladatát képezi a már 
hatékonynak bizonyult vegyületek viselkedésének nyomon követése a célszervezetbern, illetve a 
természeti környezetben, ami elsősorban a bomlástermékek pontos meghatározását jelenti. 
Amennyiben a termék eljut a mezőgazdasági felhasználásig, az engedélyeztetéshez az 
előírásoknak megfelelő komplett dokumentációt kell készíteni. 


A kutató-vizsgáló vertikum fenti két kémiai jellegű eleme a NEVIKI-ben már rendelkezésre állt 
korábban is, de természetesen az új feladatok ellátásához további fejlesztések is szükségessé 
váltak. 


Toxikológiai Kutató Bázis 


Az ilyen jellegű kutatások a NEVIKI-ben korábban teljesen hiányoztak. A toxikológia a kémiai 
anyagok és élőszervezetek kölcsönhatásával foglalkozik. Vizsgálja az ember és a környező 
élővilág életműködésére, életfeltételeire, a lét- és fajfenntartására kedvezőtlenül ható 
tényezőket, azok hatásmechanizmusát, hogy a negatív következmények kivédhetők legyenek. 
Többfázisú vizsgálati rendszerekben, többféle élőszervezeten, sok generáción keresztül kapott 
nagyszámú adatból extrapolálással valószínűsíti az emberre és környezetére való veszélyt. 
Megállapítja az új molekulák toxikológiai paramétereit, minősíti veszélyességüket és a 
kereskedelmi forgalomba kerülőknek elvégzi az engedélyezéshez szükséges részletes vizsgálatát. 


Agrobiológiai Kutató Bázis 


Ez a terület is újonnan került meghonosításra. Itt végzik az új vegyületek biológiai hatásának 
megállapítását a célszervezeteken, azaz a károsítókon, amelyek lehetnek rovarok, fitopatogén 
gombák vagy baktériumok, gyomnövények stb. Ezeket a vizsgálatokat kezdetben 
laboratóriumban, klímakamrákban vagy üvegházakban végzik, a hatékony vegyületeket 
szabadföldi körülmények között is kipróbálják, és az itt is biztató eredményeket mutatókat valós 
felhasználási körülmények között is tesztelik. Nagyszámú tesztszervezetet mesterséges 
körülmények között tartanak fenn, amelyek szezontól független folyamatos tesztelést tesznek 
lehetővé. 


Gyártástechnológia kidolgozása, formálás 


A kutató-fejlesztő vertikum előző fázisaiban sikeresen szereplő vegyületek nagybani gyártásához 
a technológiát, laboratóriumi, félüzemi majd üzemi körülmények közözött kell kidolgozni és 
adatokat szolgáltatni a termelőüzem felé. A laboratóriumi kapacitásokon túlmenően két 
üzemkísérleti csarnokban folytak a kísérletek, amelyekben lehetőség nyílt kisebb volumenű ipari 
gyártásra is, ahol a saját fejlesztésű termékek egyrésze is készült (Nevibes, Nevirol, Nevikén, 
Nevirám stb.). A legyártott hatóanyagból kijuttatható formátumot kell készíteni, amely lehetővé 
teszi a biztonságos, szakszerű és kényelmes kijuttatást. Az ilyen jellegű kutatómunkához modern 
formázó üzem állt rendelkezésre. 


Mezőgazdasági Kemizálási Szolgálat (MKSZ) 


Ennek létrehozása már az 1970-es évek első felében megtörtént az OMFB és a NIM 
finanszírozásában Keszthelyen, az Agrártudományi Egyetem közreműködésével. Eredetileg azzal 
a céllal alapították, hogy bemutassa és propagálja a vegyipar növénytermesztésben, 
állattenyésztésben használható kemikáliáit, továbbá a műanyagokat és korrózió védelmi 
termékeket. A 24 hektáros területen szántóföldi és kertészeti kultúrákban, kis és nagyparcellás 
elrendezésben mutatták be a vegyipar termékeit felhasználás közben, illetve végeztek kísérletek 
megbízásos formában, megfelelő kiszolgáló infrastruktúra mellett. Ez a bázis alkalmas volt arra 
is, hogy az intézet originális kutatási irányaiból származó anyagok üzemi körülmények közötti 
tesztelését is elvégezzék. 


Ezen a bázison valósult meg a folyékony műtrágyázás hazai meghonosítása, a 
műszaki-technikai háttér és a gyártástechnológia kidolgozása. Ebben részt vett a Mezőgazdasági 
és Élelmiszeripari Minisztériumhoz tartozó több főhatóság, mezőgazdasági ipari termesztési 
rendszerek, vegyipari vállalatok. 


A sok tevékenység közül az egyik legfontosabb az volt, hogy az 1970-es évek elejétől évente 
ankétot szerveztek, ahol ezres számban jelentek meg a vegyipar agrokemikáliáit előállító 
vállalatok képviselői és a felhasználó mezőgazdasági üzemek szakemberei. A "80-as évektől ez 
már nemzetközi fórummá szélesedett, ahol a résztvevők és előadók között keletről és nyugatról 
érkezők is nagy számban előfordultak. , A Mezőgazdaság Kemizálása Ankét, Keszthely" nevű 
kiadvány, amelyben az elhangzott előadások anyagát jelentették meg, gyakran forgatott 
olvasmánnyá vált mind a vegyipari, mind a mezőgazdasági szakemberek körében. 


Egyéb tevékenységek és kutatási területek 


A szűkös terjedelmi korlátok ellenére két területet mindenképpen ki kell emelni, amelyek nélkül 
az intézet nem tudott volna ilyen tudományos és gazdasági eredményeket elérni. Ezek a 
szakirodalmi információs és dokumentációs szolgáltatás és a számítástechnikai háttér magas 
szintje. Azon túlmenően, hogy ezek a területek maximálisan kiszolgálták az intézeti igényeket, az 
egész magyar vegyipar számára is elérhetőek voltak. 


A szakirodalmi és dokumentációs tevékenység a kezdetek óta kiemelt helyen szerepelt az 
intézetben. Bármennyire is szűkösek voltak az anyagi lehetőségek, ezek mindig prioritást 
élveztek, az elkötelezett, hozzáértő és áldozatkész könyvtári dolgozók a kutatói csapatok 
tagjainak számítottak. 


A Vegyipari Számítástechnikai Csoportot 1966-ban alapították a veszprémi társintézmények 
közösen, amelynek feladata lett a korszerű matematikai módszerek vegyipari és kémiai kutatási 
alkalmazásának bevezetése, művelése és fejlesztése, továbbá az elektronikus adatfeldolgozás és 
a korszerű számítástechnikai módszerek alkalmazásának és fejlesztésének előmozdítása. A 
NEVIKI szolgáltatta az anyagi bázist, 1975-76-ban egy Videoton R-10 számítógép telepítésére is 


sor került, amely elhelyezéséhez 200 m" alapterületű klimatizált gépterem lett kialakítva! 
Jelenleg a gép múzeumi tárgyként szolgál. 


1970-ben megnyílt Várpalotán a Thury Várban a Magyar Vegyészeti Múzeum, amelyet a NEVIKI 
működtetett. 


Szabó László 


Felhasznált irodalom, források: 

A Nehézvegyipari Kutató Intézet Közleményei 1-19. kötet, Veszprém. 1958-1989. között. 
Móra László: A Nehézvegyipari Kutató Intézet harmincéves története, Budapest, 1983. 
Magyar Kémikusok Lapja, 1974. 29. kötet, 8. szám. 

Magyar Kémikusok Lapja, 1978. 33. kötet, 12. szám. 


Magyar Kémikusok Lapja, 1979. 34. kötet, 3. szám. 

DPMIAC/AFPMB 11 January 1988 


Dr... Szabo 

Nehezvegipari Kutato Intezet 
Biology £ Hatastani Osztalya 
PF160 

H-8201 Veszperm, Hungary 


Dear Dr. Szabo: 

We would appreciate receiving a reprint of your article entitled: 
Insecticide resistance of houseflies (Musca domestica L.) on pid farms which 
appeared in Magyar Allatorvosok Lapia (Hungarian Veterinary Journal) Vol. 42 
No. September 1987. 

A mailing label is attached for your use. 


Thank you for your courtesy. 


Sincerely yours, 


- r JAT MMyy s 
AT 7 4 ús 
OIa J. Tilghman 
Computer Assistant 


Az USA Védelmi Minisztériumának szeparátum kérő levele a szerzőhöz 

Növényvédőszer-szintézis laboratórium a NEVIKI-ben 

A NEVIKI főépületének déli homlokzata és hátsó bejárata 

A Mezőgazdasági Kemizálási Szolgálat (MKSZ) telephelye Keszthelyen 

Folyékony műtrágyagyártó kísérleti üzem Keszthelyen az MKSZ telepén 


